Document ID: 32008D0201

KOMISIJAS LĒMUMS
(2008. gada 28. februāris),
ar kuru Kopienas Zivsaimniecības kontroles aģentūru izraugās par iestādi noteiktu uzdevumu veikšanai saskaņā ar Regulu (EK) Nr. 1042/2006 un groza Lēmumu 2007/166/EK, ar ko pieņem Kopienas zvejas inspektoru un inspekcijas līdzekļu sarakstu
(2008/201/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2002. gada 20. decembra Regulu (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku (1) un jo īpaši tās 28. panta 4. punktu,
ņemot vērā Komisijas 2006. gada 7. jūlija Regulu (EK) Nr. 1042/2006, ar ko nosaka sīki izstrādātus noteikumus 28. panta 3. un 4. punkta īstenošanai Padomes Regulā (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku (2), un jo īpaši tās 2. panta 2. punktu, 3. panta 4. punktu, 4. panta 5. punktu, 6. panta 4. punktu, 8. panta 3. punktu un 9. panta 4. punktu,
ņemot vērā Kopienas inspektoru iecelšanu un inspekcijas līdzekļu izraudzīšanos, par ko paziņojušas dalībvalstis,
tā kā:
(1)
Saskaņā ar Regulas (EK) Nr. 1042/2006 2. panta 2. punktu, 3. panta 4. punktu, 4. panta 5. punktu, 6. panta 4. punktu, 8. panta 3. punktu un 9. panta 4. punktu Komisija ir pilnvarota izraudzīties iestādi minētajos pantos noteiktajam nolūkam.
(2)
Ievērojot 3. pantu Padomes 2005. gada 26. aprīļa Regulā (EK) Nr. 768/2005, ar ko izveido Kopienas Zivsaimniecības kontroles aģentūru un groza Regulu (EEK) Nr. 2847/93, ar kuru izveido kontroles sistēmu, kas piemērojama kopējai zivsaimniecības politikai (3), Kopienas Zivsaimniecības kontroles aģentūras uzdevumos, cita starpā, ir palīdzēt dalībvalstīm paziņot informāciju par zvejas darbībām un kontroles un inspekcijas pasākumiem Komisijai un veicināt dalībvalstu un Komisijas darbu pētniecībā un kontroles un inspicēšanas metožu izstrādāšanā.
(3)
Tādēļ Kopienas Zivsaimniecības aģentūra ir jāizraugās par iestādi, kas minēta Regulas (EK) Nr. 1042/2006 2. panta 2. punktā, 3. panta 4. punktā, 4. panta 5. punktā, 6. panta 4. punktā, 8. panta 3. punktā un 9. panta 4. punktā.
(4)
Regulas (EK) Nr. 1042/2006 6. panta 3. punktā paredzēts - kad ir izveidots to Kopienas inspektoru un inspekcijas līdzekļu sākotnējais saraksts, kuri ir pilnvaroti veikt pārbaudes atbilstīgi Regulas (EK) Nr. 2371/2002 28. panta 4. punktam, Komisija, pamatojoties uz dalībvalstu paziņotajiem grozījumiem, līdz katra gada 31. decembrim izdara sarakstā grozījumus.
(5)
Tādēļ jāizdara grozījumi Kopienas inspektoru un inspekcijas līdzekļu sarakstā, kas pieņemts ar Komisijas Lēmumu 2007/166/EK (4).
(6)
Šajā lēmumā paredzētie pasākumi ir saskaņā ar Zivsaimniecības un akvakultūras komitejas atzinumu,
IR NOLĒMUSI ŠĀDI.
1. pants
Kopienas Zivsaimniecības kontroles aģentūra ir iestāde, kas izraudzīta, lai
a)
saņemtu lēmumus par to, vai atļaut pārbaudi saskaņā ar Regulas (EK) Nr. 1042/2006 2. panta 2. punktu;
b)
darbotos par kontaktpunktu saskaņā ar Regulas (EK) Nr. 1042/2006 3. panta 4. punktu;
c)
pieprasītu un saņemtu ziņojumus saskaņā ar Regulas (EK) Nr. 1042/2006 4. panta 5. punktu;
d)
publicētu Kopienas inspektoru un inspicēšanas līdzekļu sarakstu un tā grozījumus saskaņā ar Regulas (EK) Nr. 1042/2006 6. panta 4. punktu;
e)
izdotu identifikācijas dokumentus saskaņā ar Regulas (EK) Nr. 1042/2006 8. panta 3. punktu;
f)
pieprasītu un saņemtu ziņojumus saskaņā ar Regulas (EK) Nr. 1042/2006 9. panta 4. punktu.
2. pants
Lēmuma 2007/166/EK pielikumu aizstāj ar šā lēmuma pielikumu.
Briselē, 2008. gada 28. februārī

Labels: 20
15
19
6